## Justícia posa en servici els jutjats de Catarroja en la Ciutat de la Justícia de València de manera provisional per a garantir l’activitat judicial

*** Els cinc jutjats de Primera Instància i Instrucció de Catarroja disposaran de cinc punts d’atenció al públic des del taulell del mateix Servici Comú Processal
* La Conselleria executa treballs d’emergència per valor de 2.183.000 euros per a reparar l’edifici de la seu judicial de Catarroja**

La Conselleria de Justícia i Interior ha posat en servici els cinc jutjats de Primera Instància i Instrucció de Catarroja allotjats de manera provisional en la Ciutat de la Justícia de València perquè duguen a terme amb normalitat la seua activitat, pel fet que les instal·lacions de la seu judicial d’este municipi han sigut afectades pels efectes de la riuada del passat 29 d’octubre.

Esta mesura, de caràcter excepcional i temporal, assegura la continuïtat de l’activitat judicial fins que es restablisquen les condicions òptimes en la seu de Catarroja, i garantix tant la qualitat del servici com la salut i seguretat d’empleats públics i usuaris.

En este sentit, de manera paral·lela, la Conselleria executarà les obres necessàries per a reparar l’edifici d’esta seu judicial danyada per la riuada. Estos treballs d’emergència suposen una inversió que ascendix a 2.183.000 euros, i preveuen la reparació integral del soterrani i de les àrees de la planta baixa afectades pel temporal. Les labors de recuperació van començar el 4 de novembre.

**Jutjats de Catarroja en la Ciutat de la Justícia de València**

La ubicació provisional dels cinc jutjats de Primera Instància i Instrucció de Catarroja se situarà en l’edifici C, planta primera, de la Ciutat de la Justícia de València, darrere de les dependències del Servici Comú Processal d’Assumptes Generals (SCAG), i disposaran de cinc punts d’atenció al públic des del taulell del mateix Servici Comú Processal.

Este espai allotja tant els cinc jutjats, com el SCAG de Catarroja, Metge Forense, despatxos compartits per a jutge i lletrats de l’Administració de Justícia de cada jutjat i reforços. El Registre Civil queda integrat en planta baixa del Registre Civil de València, amb els llocs de treball independents.

Així mateix, la Conselleria de Justícia i Administració Pública ha procedit a la instal·lació d’ordinadors i impressores i ha realitzat el trasllat dels expedients judicials. A més, s’han facilitat ordinadors portàtils per als treballadors que necessiten acollir-se al teletreball.

Per al jutjat que assumix les funcions de guàrdia setmanal, s’ha habilitat un espai provisional, en la ubicació de la Junta Provincial, planta baixa de la Ciutat de la Justícia, amb accés independent des del carrer.

I per a la celebració de vistes, declaracions i compareixences, s’utilitzaran les sales de la Ciutat de la Justícia de València, segons els criteris d’ús establits per als òrgans judicials d’esta seu.

Els telèfons dels jutjats de Catarroja a la Ciutat de la Justícia de València són els següents: Deganat (961964900), Jutjat núm. 1 (961964662), Jutjat núm. 2 (961964550), Jutjat núm. 3 (961963262), Jutjat núm. 4 (962939201), Jutjat núm. 5 (961964954), OAVD (961964954), Servici Comú (961964900) i Registre Civil (961964903).

Esta actuació reflectix el compromís de la Generalitat per mantindre operatives i en condicions òptimes les infraestructures judicials de la Comunitat Valenciana, i així garantir l’accés a la justícia i la continuïtat dels servicis.

Fecha: 27/11/2024